নরেন্দ্র মোদি ক্ষমতায় আসার পর ভারতীয় যোগা নিয়ে শুরু হয় আন্তর্জাতিক স্তরে সাংস্কৃতিক কূটনীতি। এবং সেই কূটনৈতিক লড়াইয়ে স্টার মার্কস নিয়ে উত্তীর্ণ হয়েছেন মোদিজি। আর তাঁর প্রধান কারিগর বাবা রামদেব। যোগা এবং আয়ুর্বেদার রথে চড়ে বাবা রামদেব এবং আচার্য বালকৃষ্ণ এখন ভারতীয়ত্বের নতুন আইকন। স্বদেশি সামগ্রীর বিশাল ভাণ্ডার নিয়ে বহুজাতিক সংস্থাকে রীতিমত কোণঠাসা করে দেওয়ার ক্ষমতা রাখেন তিনি। এবছরের হিসেব অনুযায়ী বার্ষিক টার্ন-ওভার সাড়ে চার হাজার কোটি টাকা। মাসে মাসে বৃদ্ধির পরিমাণ পাঁচশ থেকে সাড়ে পাঁচশ কোটি টাকা। ইতিমধ্যেই কোলগেট ডাবরের মত ব্র্যান্ড পতঞ্জলির বৃদ্ধির হারে আতঙ্কিত। আইটিসি, গোদরেজ, প্রক্টার অ্যান্ড গ্যাম্বল, পতঞ্জলির বৃদ্ধিকে মাথায় রেখে নতুন করে বিপণন স্ট্র্যাটেজি সাজাচ্ছে। শুধু তাই নয় গোটা পৃথিবীতে রাজত্ব করা এফএমসিজি জায়েন্ট ইউনিলিভারও ভারতীয় বাজার নিয়ে চিন্তিত। একমাত্র নিরুদ্বেগ বাবা রামদেব।